IS:n lukija kuvasi Padasjoen ABC:llä aseistetun sotilaan. Normaalia toimintaa, kuvailee Panssariprikaatin kapteeni.

Kahvitaukoa viettävät sotilaat ovat tuttu näky eräälle Padasjoen ABC-huoltamolla Päijät-Hämeessä usein asioivalle Ilta-Sanomien lukijalle. Keskiviikkoiltana lukija kuitenkin joutui hieraisemaan silmiään: ABC:lle marssi joukko sotilaita, joista yhdellä oli mukanaan rynnäkkökiväärin näköinen ase.

– Ajattelin, että tämä on jo vähän hurjaa touhua, kun pyssyn kanssa tullaan sisälle, lukija kertoo.

Sotilaat joivat kahvia ja söivät kevyttä huikopalaa. Vain yksi heistä kantoi näkyvästi asetta.

Sotilas rynnäkkökivääreineen tallentui lukijan kännykkäkameralla keskiviikkoiltana Padasjoen ABC:llä.­

Lähistöllä on Panssariprikaatin käyttämä harjoitusalue.

– Sotilaat käyvät ABC:llä usein, mutta kiväärien kanssa en ole heitä ennen nähnyt, lukija kertoo.

”Aseen kantaminen on normaalia toimintaa”

Lukija sanoo ihmettelevänsä, onko rynnäkkökiväärin kantaminen näkyvillä julkisella paikalla sallittua. Kapteeni Joona Hakulinen Panssariprikaatista kertoo, että sotilaita on ohjeistettu pitämään myös tehtävien ulkopuolella aseistaan huolta parhaaksi katsomallaan tavalla.

Panssariprikaatilla on säännöllisesti harjoituksia alueella.

– Aseen kantaminen on normaalia toimintaa. Meillä on koulutuskäytössä sotilailla aseita ja jokaisella on velvollisuus huolehtia siitä, että aseet pysyvät tallella ja valvonnassa. Sotilas on tässä tehnyt ratkaisun pitää aseen itse sen sijaan, että olisi jättänyt sen muualle.

Hakulisen mukaan ei ole olemassa erillistä käskyä, joka määrittelisi, millä tavalla aseesta tulee huolehtia. Rynnäkkökiväärin kantaminen julkisella paikalla ei siis riko lakia tai palvelusohjesääntöä. Yksi tapa huolehtia aseesta olisi jättää se vartioituun autoon, mutta tätä ei Hakulisen mukaan erikseen missään vaadita eikä se välttämättä edes ole suositeltava ratkaisu.

– On henkilön harkinnassa, millä tavoin aseen valvonta toteutetaan.

Sotilaan on pidettävä huoli aseestaan

Everstiluutnantti, turvallisuuspäällikkö Hannu Koivisto puolustusvoimista sanoo, että yleisohje on, että sotilas pitää huolen aseestaan, joka on hänen tärkein varusteensa.

– Se ratkaistaan tilanteen mukaan, miten tämä on toteutettavissa. Siksi yleispätevää säännöstä aseen säilyttämispaikasta esimerkiksi taukojen aikana ja ei ole. Tilanteet vaihtelevat.

Koivisto ei ota kantaa kuvan tapahtumiin, koska ei tunne tapausta, mutta toteaa, ettei mitään erillistä aseen autoonjättämiskäskyä ole.

– Kyllähän siihen on vaikea selvää säännöstä laittaa, kun miettii kuinka monenlaisia tilanteita harjoituksissa voi tulla. Ei ole yksiselitteisiä patenttiratkaisuja. Se arvioidaan tilanteen mukaan, jätetäänkö ase vaikka autoon tai ei.

Myöskään Panssariprikaatin Joona Hakulinen ei ota kantaa siihen, onko kuvan tilanteessa mahdollisesti tapahtunut esimerkiksi arviointivirhe. Hän ei pysty kuvan perusteella vahvistamaan, että IS:n lukijan kuvaama sotilas olisi edustanut juuri Panssariprikaatia.

– Sen pystyn sanomaan, että meillä on nyt sotaharjoituksia tällä alueella.